迴自青龍呈謝師直
作者：梅堯臣
朝代：宋

paragraphs: 共君相別三四年，巖巖瘦骨還依然。
唯髭比舊多且黑，學術久已不可肩。
嗟余老大無所用，白髮冉冉將侵顛。
文章自是與時背，妻餓兒啼無一錢。
幸得詩書銷白日，豈顧富貴摩青天。
而今飲酒亦復少，未及再酌腸如煎。
前夕與君歡且飲，飲纔數盞我已眠。
雞鳴犬吠似聒耳，舉頭屋室皆左旋。
起來整巾不稱意，挂帆直走滄海邊。
便欲騎鯨去萬里，列缺不借霹靂鞭。
氣沮心衰計欲睡，夢想先到蘋渚前。
與君無復更留醉，醉死誰能如謫僊。